recursal/SuperWikiNEXT-32B huggingface dataset:
**Fruugo** oli suomalainen internetin verkkokaupat yhteen koonnut kauppakeskus, jossa kukin kauppias myi tuotteitaan yhteisessä markkinapaikassa. Fruugon kauppiaiden tarjonta kattoi yli 100 000 tuotetta sadalta kauppiaalta Suomesta, Isosta-Britanniasta, Hollannista ja Ruotsista. Mukana oli tunnettuja tuotemerkkejä kuten Nike, Haglöfs, Suunto, TIGI, Redken, L’Oréal, Sony, Canon, Lego, ja Brio. Kauppiaat toimittivat tilatut tuotteet ja Fruugo huolehtii maksutapahtumasta. Koko tilaus maksettiin yhdellä kertaa, vaikka tuotteita saattoi saapua erillisissä paketeissa useista maista.

Fruugoon sijoitettiin kymmeniä miljoonia euroja, mutta vuonna 2009 se tuotti tappiota 11 miljoonaa euroa. Edeltävänä vuonna tappio oli ollut 14,5 miljoonaa. Yrityksen liikevaihto tehdyistä sopimuksista jäi reiluun 8 000 euroon. Työntekijöitä Fruugolla oli jopa 77 mutta henkilöstövähennysten jälkeen heitä oli vuonna 2010 jäljellä 25.

Elokuussa 2010 Fruugon ilmoitettiin yhdistyvän brittiläisen Directory Technologies Limitedin (DTL) kanssa. DTL:n kerrottiin olevan Ison-Britannian suurin itsenäinen verkkokauppa ja toimineen Fruugon kumppanina jo pitkään. Ostajana toimi Fruugo. Kauppasumma maksettiin osakkeilla ja yrityksen ilmoitettiin samalla keräävän uutta pitkäaikaista rahoitusta osakeannilla. Yhdistyneet yhtiöt jatkoivat toimintaansa Fruugon nimellä.

Toukokuussa 2012 Fruugo ilmoitti jättävänsä Suomen. Työntekijöitä oli Helsingissä lopussa enää alle kymmenen. Toiminta jatkuu Isossa-Britanniassa. Marraskuussa 2012 Fruugo jätti konkurssihakemuksen koska sen varat eivät riittäneet velkojen maksuun. Niitä yhtiölle oli kertynyt 10,5 miljoonaa euron edestä eikä se kyennyt maksamaan edes niiden korkoja. Varoja kassaan jäi 14 500 euroa. Pesän ainoa omaisuus oli sen brittiläinen tytäryhtiö Fruugo.com Ltd, mutta myös se oli varaton, raskaasti tappiollinen ja kaiken lisäksi velkaa emoyhtiölleen.

Yhtiön taustalla oli tunnettuja suomalaisia liike-elämän vaikuttajia, kuten entinen Nokian toimitusjohtaja Jorma Ollila ja F-Securen Risto Siilasmaa. Jälkimmäinen on pesän suurin velkoja, jonka First Fellow Oy:n saatavat ovat 2,8 miljoonaa euroa.

Lähteet
-------

1. ↑  Perttu Pitkänen: Fruugo teki 11 miljoonan tappiot vuonna 2009 *itviikko.fi*.  12.7.2010. Viitattu 16.9.2010.
2. 1 2  Fruugo yhdistyy brittien suurimman itsenäisen verkkokaupan kanssa *Tietoviikko*.  26.8.2010. Viitattu 17.9.2010. [vanhentunut linkki]
3. ↑  Fruugo jättää Suomen *Taloussanomat*.  9.5.2012. Viitattu 10.5.2012.
4. 1 2  Fruugon taru Suomessa loppu *taloussanomat.fi*.  6.11.2012. Viitattu 5.12.2012.

### Viitteet

* Fruugon kotisivut
**Conception** on norjalainen progressiivinen heavy metal -yhtye.

Historia
--------

Conception perustettiin vuonna 1989 Norjassa. Yhtyeen tyyli oli aluksi thrash metalia mutta muuttui ensialbumiin mennessä melodisemmaksi. Ensimmäinen julkaisu onkin lähempänä yhtyeen alkujuuria kuin muut levyt. Seuraava levy osoitti, että yhtye on kehittymässä yhdeksi progressiivisen metallin omaperäisimmistä ja parhaista yhtyeistä. Yhtyeen kolmas levy edusti samaa linjaa, mutta neljäs ja viimeinen albumi jakoi jyrkästi fanien mielipiteet. Pian julkaisun jälkeen yhtye hajosi sisäisiin erimielisyyksiin. Yhtyeen jäsenistä basisti Amlien ja kitaristi Østby jatkoivat soolourilla, Khan oli aikeissa lopettaa mutta päätyi lopulta Kamelotin laulajaksi.

Tore Østby soitti Royal Huntista eronneen laulaja D. C. Cooperin soololevyllä ja tämän Etelä-Amerikan kiertueella. Lisäksi hän julkaisi yhdessä Jornin kanssa levyn *Burn the Sun* Ark-nimikkeen alla.

Conception kokoontui uudelleen yhteen v. 2018 ja julkaisi syksyllä singlen ja EP:n.

Jäsenet
-------

* Tore Østby (kitara)
* Roy S. Khantatat, myöhemmin pelkkä Khan (laulu)
* Arve Heimdal (lyömäsoittimet)
* Ingar Amlien (basso)

Albumit
-------

* The Last Sunset (1993)
* Parallel Minds (1993)
* In Your Multitude (1995)
* Flow (1997)
* My Dark Symphony (2018)
* State of Deception (2020)

EP:t
----

* My Dark Symphony (2018)
**Tiberius Claudius Cogidubnus** oli roomalaismielinen brittiläinen päällikkö ensimmäisellä vuosisadalla jälkeen ajanlaskun alun. Cogidubnus hallitsi regnien heimoa ja *civitasia* nykyisen Sussexin alueella.

Historiallisissa lähteissä
--------------------------

Chichesterin kaiverrus.
Tiberius Claudius Cogidubnus mainitaan roomalaisen historioitsija Tacituksen teoksessa *Agricola*. Suurin piirtein vuoden 98 paikkeilla kirjoittanut Tacitus mainitsee Cogidubnuksen olevan Rooman liittolainen. Hän oli siis edelleen elossa Tacituksen kirjoittaessa ja oli hallinnut ilmeisen pitkään. Tacitus maintisee Cogidubnuksen saaneen hallittavakseen *civitan* Britannian kuvernöörien Aulus Plautiuksen (43–47) ja Ostorius Scapulan (47–52) virkakausilla.

Tausta
------

Fishbournen palatsin säilyneitä mosaiikkeja.
Cogidubnuksen omaa taustaa ei tunneta varmasti. Suurella todennäköisyydellä hän kuului atrebaattien dynastiaan. Dynastian perustanut Commios teki yhteistyötä Julius Caesarin kanssa Galliassa, kunnes hän siirtyi Britanniaan atrebaattien heimon johtoon. Hänen jälkeläisensä jatkoivat roomalaismielistä politiikkaa aina Claudiuksen Britannian valloitukseen saakka. Cogidubnuksen nimen osa *Tiberius Claudius* viittaa Rooman keisareihin Tiberius ja Claudius. Cogidubnuksen johtama regnien heimo oli aluksi Rooman alainen kuningaskunta ja myöhemmin *civitas*. Regnit olivat yksi harvoista heimoista, joiden nimi on johdettu latinasta. Mahdollisesti nimi viittaa merkitykseltään "(Cogidubnuksen) kuningaskunnan asukkaisiin". Heimo on peräisin vasta roomalaiskaudelta. Se käsitti osia ennen roomalaiskautta catuvellauneille merkitystään menettäneiden atrebaattien alueista nykyisessä Sussexissa.

Cogidubnuksen pääkaupunki oli nykyinen Chichester eli tuolloinen Novio-Magos. Läheltä Chichesteriä Fishbournesta on löydetty suuren palatsin jäännökset. Palatsi on saattanut olla Cogidubnuksen asunto. Kokoa palatsilla oli noin 100 metriä. Palatsin sisällä oli puutarha ja sitä oli koristeltu vaikuttavin mosaiikein. Itse Chichesteristä on löydetty puolestaan suuri kaiverrus (RIB nro. 91), jossa Cogidubnukseen viitataan arvonimellä *Legatus Augusti in Britannia*, eli keisarin edustaja Britanniassa. Cogidubnuksella oli siis huomattavan vaikutusvaltainen asema, jota voidaan verrata esimerkiksi Herodekseen Lähi-idässä.

Lähteet
-------

1. 1 2 3  Koch, John T.: *Celtic Culture - A Historical Encyclopedia*, s. 459. ABC-CLIO, 2006. ISBN 1-85109-445-8. (englanniksi)
**Condate** oli antiikin aikainen kaupunki Britanniassa nykyisen Englannin alueella. Se sijaitsi nykyisen Northwichin kaupungin paikalla.

Maantiede
---------

Condate sijaitsi roomalaisen Britannian ja myös nykyisen Englannin länsiosissa nykyisten Weaver- ja Dane-jokien yhtymäkohdassa. Kaupunki oli Watling Street -nimellä tunnetun roomalaisen tien varrella suunnilleen Devan ja Mamuciumin puolivälissä. Reitti esiintyy *Itinerarium Antonini Augustissa*, jonka mukaan etäisyys Condaten ja Mamuciumin välillä oli 18 roomalaista mailia eli noin 27 kilometriä ja Condaten ja Devan välillä 20 roomalaista mailia eli noin 30 kilometriä. Condate esiintyy myös *Ravennan kosmografiassa*. Condaten itäpuolelta kulki nykyisin nimellä King Street tunnettu tie. Kaupungin tarkka sijainti oli epäselvä vielä 1800-luvulla. Se sijoitettiin aiemmin joskus Congletoniin ja joskus Kindertoniin.

Historia
--------

Condate sai alkunsa linnoituksesta, joka perustettiin Flaviusten aikana 70-luvulla jaa. Sen nimi on kelttiläistä alkuperää ja tarkoittaa sen maantieteelliseen sijaintiin viitaten jokien yhtymäkohtaa. Linnoitus hylättiin 100-luvun alussa ja asutettiin uudelleen Hadrianuksen (hallitsi 117–138) aikana. Lopullisesti linnoitus hylättiin noin vuonna 140. Paikka säilyi kuitenkin asuttuna tämän jälkeenkin. Condatessa harjoitettiin sen muun lähiseudun tavoin suolantuotantoa. Paikalla on suoritettu arkeologisia kaivauksia 1960-luvulla.

Rakennukset ja löydökset
------------------------

Kaupungin paikalta on löydetty muun muassa linnoitteiden sekä puusta tehtyjen talojen ja keramiikkauunien jäänteitä.

Lähteet
-------

1. 1 2 3 4 5  Stillwell, Richard & MacDonald, William L. & McAllister, Marian Holland (toim.): "CONDATE (Northwich) Cheshire, England", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.
2. 1 2  Smith, William: "Condate", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
3. ↑  Condate *Pleiades*. Viitattu 6.3.2023.
4. ↑  "8 E1 Condate", *Barrington Atlas of the Greek and Roman World*. Princeton University Press, 2000. ISBN 978-0691031699.
5. 1 2 3 4 5  Northwich (Condate) Roman Fort *Roman Britain*. Viitattu 6.3.2023.
6. ↑  Smith, William: "Condate", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
**Platonin arvoitus** on Holger Thesleffin vuonna 2011 ilmestynyt kirja Platonin filosofiasta. Teoksen on ruotsinkielisestä käsikirjoituksesta yhteistyössä tekijän kanssa suomentanut Pinja Riikonen ja sen on julkaissut Gaudeamus.

Sisältö
-------

1. Lähtökohtia: Arvoituksellinen Platon • Tausta ja elämänvaiheet • Kaikkeuden kaksi tasoa • Platonin tavoitteet • 2. Dialogien luonne ja rakenne: Filosofisten draamojen suullinen tausta • Proosadialogin problematiikkaa • Dialogien yleinen rakenne • Dialogitaide • 3. Menetelmät: Metodeja • Jaettu jana • Dialektiikka • Argumentointi • 4. Ontologia, ideaoppi ja tietoteoria: Ontologisia käsitteitä • Ideaoppi • Tietoteoria ja kieli • 5. Yhteiskunta ja moraali: Ihannevaltio • Toiseksi paras valtio ja lainsäädäntö • Filosofinen ihminen • Hyveet ja tieto • 6. Matematiikka, luonto ja psykologia: Matematiikka • Kosmologia • Fysiikka • Fysiologia ja biologia • Sielu ja filosofinen psykologia • 7. Tunteet, taide ja uskonto: Tunne-elämä • Eros • Mielikuvitus • Luova taide • Uskonto ja eskatologia • 8. Kirjoitusten kronologia ja aitous • 9. Filosofi ja Ateena: *Apologia* • *Kriton* • Huomioita *Valtion* synnystä • *Hippias Minor* • *Ion* • *Euthyfron* • *Gorgias* • *Meneksenos* • 10. Filosofi opettajana: Ihannefilosofin esittelyjä • *Protagoras* • *Kharmides* • *Lysis* • *Euthydemos* • *Symposion* • *Faidon* • Metodeja • *Lakhes* • *Menon* • *Alkibiades I* • *Kratylos* • *Hippias Maior* • *Faidros* • *Theaitetos* • 11. *Valtio* • 12. Akateemisia askelia: Filosofia • *Parmenides* • *Sofisti* • *Valtiomies* • *Timaios* • *Kritias* • *Filebos* • Luento Hyvästä • Seitsemäs kirje • Valtio- ja yhteiskuntateoria • *Lait* • 13. Puoliautenttisia ja epäperäisiä teoksia: Dialogeja • *Kleitofon* • *Kilpailijat* • *Theages* • *Hipparkhos* • *Sisyfos* • *Minos* • *Epinomis* • *Alkibiades II* • *Oikeasta* • *Hyveestä* • *Demodokos* • *Eryksias* • *Aksiokhos* • *Halkyon* ja muita myöhempiä • Kirjeet (paitsi Seitsemäs) • *Määritelmiä* • Epigrammit • 14. Platon ja jälkimaailma: Tekstit • Akatemia • Keskiplatonismi • Uusplatonismi • Keskiaika • Renessanssista 1900-luvulle • Nykyaika

Lähteet
-------

1. ↑  Thesleff, Holger: *Platonin arvoitus*. Helsinki: Gaudeamus, 2011. ISBN 978-952-495-200-2.

Aiheesta muualla
----------------

* Reijo Valta: Thesleff: Platonin arvoitus. Pois työpöydältä 31.5.2011.
* Jyrki Alenius: Plataanipuun varjossa. Helsingin sanomat 3.7.2011.
* Pauli Vesakas: Platonin arvoitus[vanhentunut linkki]. Savon sanomat 11.7.2011.
* Jussi K. Niemelä: Platonista on moneksi. Skeptikko 4/2011.
Mosby Parsons
**Mosby Monroe Parsons** (21. toukokuuta 1822 – 15. elokuuta 1865) oli yhdysvaltalainen upseeri Meksikon–Yhdysvaltain sodassa ja prikaatikenraali etelävaltioiden armeijassa Yhdysvaltain sisällissodan aikana.

Lapsuus ja nuoruus
------------------

Parsons syntyi Gustavus Adolphus Parsonsin ja hänen vaimonsa Patience Monroe Bishopin vanhimmaksi lapseksi Charlottesvillessä Virginiassa. Kun hän oli 13-vuotias, perhe muutti Colen piirikuntaan Missouriin. Kaksi vuotta myöhemmin Parsons muutti uudestaan Jefferson Cityyn, mitä hän piti sen jälkeen kotinaan. Nuorena miehenä Mosby luki lakia ja sai pätevyyden 1846. Hän palveli vapaaehtoisena Meksikon-Yhdysvaltain sodassa kapteenina eversti Alexander W. Doniphanin rykmentissä ja sai maininnan urheudesta Sacramenton taistelussa 28. helmikuuta 1847. Hän palasi sodan jälkeen Missouriin ja avioitui Mary Wellsin kanssa 18. syyskuuta 1850. Hänen vaimonsa kuitenkin kuoli kolmen vuoden päästä, ja hänelle jäi poika Stephen Kearney Parsons.

Parsons palveli Yhdysvaltain piiriasianajajana läntisessä Missourissa. Vuonna 1856 hänet valittiin valtion lainsäädäntöön. Hänestä tuli osavaltion senaattori vuonna 1858. Hän palveli senaattorina alkuvuoteen 1861 ja sisällissodan syttymiseen saakka.

Sisällissota
------------

Eroamiskriisin aikana Missourissa Parsons nimitettiin prikaatikenraaliksi ja komentajaksi 6. Missourin kansalliskaartiin. Hän saapui liian myöhään eikä ehtinyt ottaa osaa kahakkaan Boonvillessä mutta johti divisioonaansa Carthagessa ja Wilson's Creekin taistelussa Missourissa ja Pea Ridgen taistelussa Arkansasissa.

Parsons nimitettiin prikaatikenraaliksi konfederaation armeijaan 5. marraskuuta 1862, ja hän johti jalkaväkiprikaatiaan Prairie Grovessa Arkansasissa kuukautta myöhemmin. Hänen joukkonsa osallistui hyökkäykseen Helenaan Arkansasiin 4. heinäkuuta 1863, ja hän auttoi Richard Tayloria pysäyttämään Nathaniel Prentice Banksin Red River -sotaretken 1864 Louisianassa, ja vastustamaan Unionin kenraalimajuri Frederick Steele Camdenin tutkimusretkeä Arkansasiin.

Parsonsin ylensi kenraalimajuriksi Trans-Mississippin alueen komentaja Edmund Kirby Smith 30. huhtikuuta 1864, mutta presidentti Jefferson Davis ei vahvistanut ylennystä.

Viimeiset vaiheet
-----------------

Sodan päätyttyä Parsons lähti monien muiden Missourin konfederaatiolaisten tavoin Meksikoon, koska ei halunnut antautua. Parsons ja hänen viisi kumppaniaan, mukaan lukien entinen konfederaation kongressin jäsen Aaron H. Conrow, vangittiin ja teloitettiin lähellä Camargoa Chihuahuassa 15. elokuuta 1865. Asialla oli rosvojoukko. Hänet on sanottu haudatun Nuevo Leoniin, mutta hautapaikkaa ei tiedetä, eikä varmuutta ole siitä, haudattiinko hänet ylipäänsä.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Mosby Parsons 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF
* WorldCat

 |
|  |
| Kansalliset | 
* Yhdysvallat

 |
|  |
| Muut | 
* SNAC

 |

 |
Nathan Kimball
**Nathan Kimball** (22. marraskuuta 1822 – 21. tammikuuta 1898) oli yhdysvaltalainen lääkäri, sotilas ja poliitikko.

Sotilaana Kimball palveli ensin Yhdysvaltain-Meksikon sodassa kapteenina ja myöhemmin Pohjoisvaltioiden kenraalina Yhdysvaltain sisällissodassa. Kimball toimi sisällissodan alussa Indianan 14. rykmentiä komentavana everstinä, mutta sai ylennyksen prikaatikenraaliksi ensimmäisen Kernstownin taistelun jälkeen keväällä 1862. Taistelussa Kimball toimi divisioonansa komentajana oikean komentajan James Shieldsin haavoittumisen jälkeen ja torjui onnistuneesti Stonewall Jacksonin hyökkäyksen. Sodan lopulla Kimball sai vielä brevet-ylennyksen kenraalimajuriksi.

Sodan jälkeen Kimball lähti mukaan politiikkaan. Kimball toimi muun muassa Indianan osavaltion valtiovarainministerinä ja useissa erilaisissa poliittisissa viroissa Utahin territoriossa.

Lähteet
-------

1. 1 2 3  Nathan Kimball *American Battlefield Trust*. Viitattu 26.12.2018. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF
* WorldCat

 |
|  |
| Kansalliset | 
* Yhdysvallat

 |
|  |
| Muut | 
* SNAC

 |

 |
**Hietatähystäjä** (*Trichodon trichodon*) on hietatähystäjien (Trichodontidae) heimoon kuuluva kalalaji. Se on sukunsa ***Trichodon*** ainoa laji.

Ulkonäkö ja koko
----------------

Hietatähystäjän maksimipituus on 30,5 senttimetriä. Sillä on ylöspäin suuntautunut pää, suurikokoinen suu. Selkäpuolella on selkeästi erottuvia harmaita ja ruskeita täpliä. Tämä erottaa selkäpuolen hyvin muusta ruumiista, joka on väritykseltään hopeinen. Vatsaevät ovat suuret, rintaevissä on mustia laikkuja ja sen peräevä on pitkä. Lajin pyrstö on haarautunut.

Levinneisyys ja elinympäristö
-----------------------------

Hietatähystäjää tavataan luoteisella ja koillisella Tyynellämerellä. Lajia löytyy 0–375 metrin syvyisistä vesistä. Nuoret kalat elävät matalassa vedessä lähellä rantavesiä, kun taas aikuiset elävät syvemmissä vesissä. Hietatähystäjän voi joskus saada matalasta vedestä pyydystettyä käsin.

Ravinto ja elintavat
--------------------

Hietatähystäjä vaanimassa saalista kaakkoisessa Alaskassa.
Aikuiset ja hieman nuoremmat hietatähystäjät syövät pääosin kaloja, poikaset pääosin kymmenjalkaisia. Hietatähystäjä viettää suurimman osan ajastaan kokonaan hiekkaan kaivautuneena päätä lukuun ottamatta. Tällä tavoin se saalistaa odottaen kunnes uhri on tarpeeksi lähellä ja iskee sitten. Mätimunat ovat hyytelömäistä massaa, joka kiinnittyy kiviin. Munien hautominen kestää yhden vuoden.

Uhat
----

Ilmaston lämpeneminen ja tästä aiheutuva vesien lämpeneminen sekä merenpinnan nousu ja tästä aiheutuva rantaviivojen muuttuminen voivat vaikuttaa haitallisesti hietatähystäjäkantoihin niiden lisääntymistapojen vuoksi.

Lähteet
-------

1. ↑  Species in the genus *Trichodon*. (peilipalvelin) *FishBase*. Froese, R. & Pauly, D. (toim.). Viitattu 20.1.2020. (englanniksi)
2. 1 2 3  *Trichodon trichodon* (peilipalvelin) *FishBase*. Froese, R. & Pauly, D. (toim.). Viitattu 20.1.2020. (englanniksi)
3. 1 2  Pacific sandfish · Trichodon trichodon *Biodiversity of the Central Coast*. Viitattu 20.1.2020. (englanniksi)
4. 1 2  Pacific Sandfish ( Trichodon trichodon ) in Southeastern Alaska *The Alaska Fisheries Science Center*.  Arkistoitu 23.3.2021. Viitattu 20.1.2020. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q2688906
* Wikispecies: Trichodon trichodon
* BOLD: 34016
* CoL: 58C9C
* EUNIS: 124503
* FishBase: 3682
* GBIF: 5210437
* iNaturalist: 169919
* IRMNG: 11291014
* ITIS: 170919
* NatureServe: 2.103343
* NCBI: 209541
* WoRMS: 283043

 |

 |
**Asami Abe** (安倍 麻美, Abe Asami) (s. 27. helmikuuta 1985 Muroran, Hokkaidō) on japanilainen laulaja ja näyttelijä. Hän on Natsumi Aben pikkusisko. Hän aloitti uransa tekemällä mainoksia Nintendo Puzzle Collectionille. Hän on myös esiintynyt muutamissa tv-sarjoissa.

Seuraten sisarensa jälkiä, Abe ryhtyi laulajaksi vuonna 2003 ja saavutti jonkin verran suosiota. Hänen ensimmäinen singlensä oli "Riyū", joka julkaistiin heinäkuussa 2003. Tähän mennessä hän on julkaissut 3 singleä, yhden romaanin, kaksi täyttä albumia, kolme kuvakirjaa. Lisäksi hän on esiintynyt kolmessa elokuvassa ja kahdessa tv-sarjassa.

Vuonna 2006 Abe ja Natsumi esiintyivät nimirooleissa 60-luvun japanilaista pop-duoa "The Peanuts" esitelleessä japanilaisessa tv-sarjassa.

15. toukokuuta 2007 ilmoitetettiin, että Abe korvaisi Nozomi Tsujin Gyuaruru-yhtyeessä. Yhtye julkaisi ensimmäisen singlensä "Boom boom Meccha Maccho!" 20. kesäkuuta 2007.

5. syyskuuta 2007 Abe osallistui Naisten ninjasoturi-kisaan, jossa hän karsiutui ensimmäisessä vaiheessa.

Diskografia
-----------

### Singlet

* "Riyū" (理由) (2003)
* "Our Song" (2003)
* "Kimi o Tsureteiku" (きみをつれていく) (2003)
* "Sotsugyō" (卒業, Graduation) (2004)
* "Jōnetsu Setsuna" (情熱セツナ) (2004)
* "Everyday" (2004)

### Albumit

* Wishes (2003)
* 4 colors (2004)

### DVD:t

* A Girl ~I Wish Upon a Song~ (2003)
* Asamix! (2004)
* Sweet Heaven (2004)

Aiheesta muualla
----------------

* Virallinen kotisivu (japaniksi)
* Asami Aben blogi (Arkistoitu – Internet Archive) (japaniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Japani

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Asami Abe
**David Paul Brown** eli vuodesta 1991 **Nathaniel Benjamin Levi Bar-Jonah** (15. helmikuuta 1957 – 13. huhtikuuta 2008) oli yhdysvaltalainen rikollinen, joka syntyi Worcesterissa, Massachusettsissa, ja oli kuollessaan istumassa Montanan osavaltiossa 130 vuoden tuomiotaan. 

Bar-Jonahin rikoshistoria alkaa jo 1970-luvulta. Vuonna 1974 hän esiintyi poliisina 8-vuotiaalle pojalle ja hyväksikäytti tämän. Hän on maansa pahamaineisimpia lasten hyväksikäyttäjiä ja kohdistanut äärimmäisen väkivaltaisia seksuaalirikoksia sekä tyttöihin että poikiin.

Bar-Jonahin uuden pidätyksen yhteydessä vuonna 1999 hänen kotoaan löytyi varsin raskauttavana pidettyä aineistoa, kuten pienten lasten kuvia. Poliisi epäili häntä 6. helmikuuta 1996 kadonneen 10-vuotiaan Zachary Ramsayn murhasta, mutta syytteistä luovuttiin, sillä äiti uskoi vakaavasti poikansa olevan yhä elossa.

Bar-Jonah väitettiin myös paloitelleen ruumiin; hänen väitettiin lisäksi olleen ihmissyöjä, sillä hänen hallustaan löytyi hänen kirjoittamiaan reseptejä ihmislihasta tehtäville ruoille. Hänelle oli alun perin tarkoitus hakea kuolemantuomiota, mutta rangaistusta lievensi syytteiden muuttaminen hieman vähemmän raskaiksi. Hänet osoitettiin lopulta syylliseksi vapaudenriistoihin, törkeisiin pahoinpitelyihin ja seksuaalisiin hyväksikäyttöihin, ja hänen 130-vuotinen tuomionsa pysyi muuttumattomana valituksen yhteydessä vuonna 2004. 

51-vuotiaan Bar-Jonahin kuolemasta ilmoitettiin huhtikuussa 2008.

Lähteet
-------

1. ↑
2. ↑   (Arkistoitu – Internet Archive)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Yhdysvallat

 |

 |
**Nathaniel Bliss** (28. marraskuuta 1700 – 2. syyskuuta 1764 oli englantilainen tähtitieteilijä ja neljäs Astronomer Royal vuosina 1762–1764.

Elämäkerta
----------

Bliss syntyi Cotswoldsin kylässä Bisleyssä, Gloucestershiressä ja opiskeli Pembroke Collegessa Oxfordin yliopistossa. Hän suoritti Bachelor of Arts-tutkinnon vuonna 1720 ja Master of Arts-tutkinnon vuonna 1723.

Bliss toimi Oxfordissa ensin Pyhän Ebbin kirkon kirkkoherrana. Vuonna 1742 hänet nimitettiin Edmond Halleyn seuraajana geometrian professoriksi Oxfordin yliopistoon, ja samana vuonna hänet valittiin Royal Societyn jäseneksi. Vuonna 1762 hänet valittiin James Bradleyn seuraajana neljänneksi Astronomer Royaliksi, mutta sellaisena hän ehti toimia vain kaksi vuotta ennen kuolemaansa. Kun hän silloinkin asui enimmäkseen Oxfordissa, hänen aikaansaannoksensa Astronomer Royalina jäivät vähäiseksi.

Bliss kuoli Oxfordissa, mutta hänet haudattiin Halleyn viereen Pyhän Margaretan kirkkomaalle Leehen, Kaakkois-Lontooseen.

Lähteet
-------

1. ↑  Leslie Stephen: "Bliss, Nathaniel", *Dictionary of National Biography, osa 5*, s. 220-221. Lontoo: Smith, Elder & Co, 1886.
2. ↑  Edward Walter Maunder: *the Royal observatory, Greenwich: A glance at its history and work*, s. 85. The Religious tract society, 1900. Teoksen verkkoversio.

Aiheesta muualla
----------------

* Karttunen, Hannu: *Vanhin tiede – Tähtitiedettä kivikaudesta kuulentoihin*, s. 399. "Nathaniel Bliss (1700–1764)". Helsinki: Ursa, 2003. ISBN 978-952-5329-26-1.
* Online -luettelo Blissin tutkielmista (osa Greenwichin kuninkaallisen observatorion arkistosta Cambridgen yliopiston kirjastossa)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja

 |
|  |
| Tieteilijät | 
* zbMATH

 |
|  |
| Muut | 
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Nathaniel Bliss
**Platoon** on Ocean Softwaren kehittämä ja julkaisema toimintapeli. Peli julkaistiin vuonna 1987 Commodore 64:lle ja seuraavina vuosina Amigalle, Amstrad CPC:lle, Apple II:lle, Atari ST:lle, DOS:lle ja ZX Spectrumille. Data East julkaisi peliä Yhdysvalloissa. Sunsoft käänsi pelin Nintendo Entertainment Systemille vuonna 1988. 

Vuonna 2002 elokuvan pohjalta on julkaistu uusi peli *Platoon*.

Pelaaminen
----------

Kuvakaappaus pelin NES-version ensimmäisestä tasosta.
Peli perustuu elokuvaan *Platoon* ja toistaa elokuvassa nähtyjä kohtauksia.

Jokaisella sotilaalla on tietty määrä ammuksia ja voi ottaa neljää osumaa ennen kuolemaa, mutta räjähteen ansalankaan astuminen tappaa heti.
Pelissä on myös laskeva moraalimittari, joka kuvaa sotilaan mukautumista ympärillä vallitsevaan hulluuteen. Sotilaiden haavoittumiset ja kuolemiset laskevat moraalia ja viattomien siviilien ampuminen laski moraalia vieläkin nopeammin. Moraalin loppuessa pelaaja menettää kaikki viisi sotilasta ja peli päättyy.

Elokuvassa tunnelien tutkiminen oli lyhyt kohtaus, mutta huomattavasti pidempi pelissä. Tunneli nähdään ensimmäisestä persoonasta ja liikkuminen on askeleittain.
Tunnelien jälkeen on kohtaus, jossa puolustaudutaan yöllä tapahtuvaa hyökkäystä vastaan. Viimeisessä osassa on aikaa vastaan selvittävä sokkelosta, joka koostuu miinoista, piikkilanka-aidoista ja vihollisista.

Kehitys
-------

Gary Bracey liittyi vuonna 1985 Ocean Softwarelle ja sai Orion Picturesilta still-kuvia elokuvasta sekä sen käsikirjoituksen. Braceylla oli ajatuksensa julkaista peli samaan aikaan elokuvan VHS-julkaisun kanssa.

Oceanille työskennellyt Simon Butler hahmotteli pelin storyboardin ja suunnitteludokumentin ja työskenteli Braceyn ja Mark R Jonesin kanssa. Peli otti kohtauksia elokuvasta ja jakoi ne erillisiin alueisiin erilaisilla lähestymisillä peliin.
Simon työskenteli pelin tuottajana.

Choice Software Pohjois-Irlannissa teki pelistä käännökset eri alustoille.

Pelin menestys vaikutti myöhempiin Oceanin peleihin ja Ocean lisensoi myös muita elokuvia pelisovituksiksi.

Vastaanotto
-----------

*Commodore User* -lehti antoi pelille arvosanaksi 59% arvostelussaan.

*Zzap!* -lehti antoi pelin Commodore 64 -versiolle arvosanaksi 90%.

Lähteet
-------

1. ↑  Platoon *mobygames.com*. Viitattu 25.11.2021. (englanniksi)
2. 1 2 3 4 5 6 7 8 9 10 11 12 13 14 15  Andrew Fisher: Oliver Stone’s Platoon, and how it got turned into a computer game *filmstories.co.uk*.  21.5.2020. Viitattu 25.11.2021. (englanniksi)
3. ↑  Platoon review *amr.abime.net*. Viitattu 25.11.2021. (englanniksi)
4. ↑  Platoon review *amr.abime.net*. Viitattu 25.11.2021. (englanniksi)

Aiheesta muualla
----------------

* *Platoon* MobyGamesissa (englanniksi)
* *Platoon* Hall of Light -sivustolla (englanniksi)
* *Platoon* SpectrumComputing.co.uk -sivustolla (englanniksi)
Nathanin kasvattitytär Recha tervehtii Nathania. Maurycy Gottliebin kuvitusta *Nathan Viisaaseen* vuodelta 1877.
Nathania esittävä patsas Wolfenbüttelissä Ala-Saksissa (1961).
***Nathan Viisas*** tai ***Viisas Nathan*** (saks. *Nathan der Weise*) on saksalaisen Gotthold Ephraim Lessingin ristiretkiaikaan sijoittuva runomuotoinen näytelmä, joka julkaistiin vuonna 1779. Aateromaania muistuttava teos on voimallinen kehotus uskonnolliseen suvaitsevaisuuteen. Kirkko kielsi sen esittämisen Lessingin omana elinaikana. Näytelmä oli kielletty myös Kansallissosialistisessa Saksassa. Suomeksi tekstin on kääntänyt Juhani Siljo, J. Enlund sekä Vesa-Tapio Valo/Matti Rossi.

Tarina sijoittuu kolmannen ristiretken aikaiseen Jerusalemiin ja kertoo, kuinka juutalainen kauppias nimeltä Nathan, valistunut muslimisulttaani Saladin sekä tarinan ensi vaiheissa nimettömänä pysyvä kristitty temppeliritari rakentavat sillan uskojensa välille.

Kolmen uskonnon kohtaaminen valottuu tarinan keskiössä olevan sormus-vertauksen kautta. Saladin kysyy Nathanilta, mikä uskonto on totta. Nathan vastaa kertomalla perintösormuksesta, jolla on maaginen ominaisuus, joka saa sen kantajan näyttämään Jumalan ja ihmiskunnan silmissä hyvältä. Sormus on kulkenut perintönä siirtyen aina isältä tämän rakkaimmalle pojalle. Kerran sormuksen haltijalla oli kolme poikaa, joita hän rakasti jokaista yhtä paljon. Heikkona hetkenä hän lupasi hurskauttaan sormuksen vuorollaan jokaiselle pojistaan. Etsiessään keinoa, jolla voisi täyttää lupauksensa, hän valmistutti sormuksesta kaksi jäljennöstä, jotka olivat ulkonäöltään täysin samanlaisia kuin aito sormus. Hän antoi kuolinvuoteellaan sormuksen kullekin kolmesta pojastaan. Pojat ajautuivat riitaan siitä, kenellä aito sormus oli. Viisas tuomari kehotti heitä elämään siten, että heidän sormuksensa voima osoittaisi itsensä. Nathan vertaa sormusta uskontoon sanoen, että kaikki meistä elävät sen uskon mukaan, jonka olemme saaneet kunnioittamiltamme ihmisiltä.

Nathanin hahmo perustuu pitkälti Lessingin ystävään, filosofi Moses Mendelssohniin. Kuten tarinan Nathan Viisas ja Saladin, myös Lessing ja Mendelssohn viihtyivät shakkipelin parissa.

Aiheesta muualla
----------------

Commons
Wikimedia Commonsissa on kuvia tai muita tiedostoja aiheesta **Nathan Viisas**.
* Juhani Siljon suomenkielinen käännös
**Durant** oli vuosina 1921–1926 ja 1928–1932 valmistettu yhdysvaltalainen automerkki. New Yorkissa sijaitsevan Durant Motors -autotehtaan perusti William C. Durant jouduttuaan eroamaan General Motorsin toimitusjohtajan paikalta. Durant Motors -yhtiö valmisti Durant-autojen lisäksi myös Rugby, Locomobile, Flint ja Star -merkkisiä autoja sekä Mason-merkkisiä kuorma-autoja. Star-autoja myytiin vientimaissa kuten Englannissa.

Durant Model 60 vuodelta 1929
Durant-autoissa oli 1921–1926 nelisylinterinen moottori ja sen lähimpiä kilpailijoita oli Oakland. Aluksi Durant Motors -tehdas menestyi hyvin William Durantin kokemuksen ja valmistamiensa monien automerkkien ansiosta.

Tuotanto keskeytettiin vuodeksi 1927, jonka aikana Durant-auto suunniteltiin uudestaan, kuusisylinterisellä moottorilla. Auton korit toimitti Budd-yhtiö.

New Yorkin 1929 pörssiromahdus vähensi huomattavasti autojen myyntiä. 1930-luvun lama lopetti monia yrityksiä ja myös Durant Motors ajautui maksukyvyttömäksi, joten Durant-autojen tuotanto loppui 1932 alussa.

Suomessa myytiin Durant Motorsin autoista eniten Rugby-autoja, joka oli myyntitilastoissa noin kymmenenneksi myydyin automerkki.

Lähteet
-------

* Mobilisti Senior 2/2013

### Viitteet

1. 1 2  Mobilisti Senior 2/2013, sivu 43

Aiheesta muualla
----------------

* The Durant Motors Automobile Club
Roza Tamarkina (1937)
**Roza Vladimirovna Tamarkina** (ven. Роза Владимировна Тамаркина; 23. maaliskuuta 1920 Kiova – 5. elokuuta 1950 Moskova) oli neuvostoliittolainen pianisti.

Tamarkina syntyi juutalaisperheeseen ja aloitti pianonsoiton lapsena Kiovassa. Hän valmistui vuonna 1940 Moskovan konservatoriosta Aleksandr Goldenveizerin pianoluokalta. Samana vuonna hän aloitti Goldenveizerin johdolla täydentävät opinnot, joita jatkoi vuosina 1943–1945 Konstantin Igumnovin johdolla. Julkisen esiintymisen Tamarkina aloitti 15-vuotiaana. Hän sai toisen palkinnon kolmannessa kansainvälisessä Frédéric Chopin -pianokilpailussa vuonna 1937. Tamarkina oli Emil Gilelsin ensimmäinen vaimo. Pariskunta avioitui vuonna 1940, mutta erosi vuonna 1944.

Tamarkina aloitti opettamisen Moskovan konservatoriossa vuonna 1946. Viimeisessä julkisessa esiintymisessään hän tulkitsi Frédéric Chopinin toisen pianokonserton säveltäjän kuoleman satavuotismuistotilaisuudessa lokakuussa 1949. Chopinin teosten ohella hänen ohjelmistoonsa kuului musiikkia Franz Lisztiltä, Robert Schumannilta, Sergei Rahmaninovilta, Johann Sebastian Bachilta, Wolfgang Amadeus Mozartilta, Ludwig van Beethovenilta, Pjotr Tšaikovskilta, Aleksandr Skrjabinilta, Sergei Tanejeviltä ja Johannes Brahmsilta. Tamarkina kuoli vuonna 1950 syöpään.

Lähteet
-------

1. 1 2 3 4  Rosa Tamarkina[vanhentunut linkki] Narodowy Instytut Fryderyka Chopina
2. ↑  Tamarkina, Roza 1920-1950 WorldCat Identities
3. 1 2  THE SHORTLIVED FIRST WIFE OF EMIL GILELS SlippeDisc
4. ↑  Rosa Tamarkina Naxos


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat
* Tšekki
* Puola

 |
|  |
| Muut | 
* Europeana

 |

 |
**Ascanio Mayone** (myös Maione; n. 1565/1570 Napoli – 9. maaliskuuta 1627 Napoli) oli italialainen säveltäjä, urkuri ja harpisti.

Mayone opiskeli Giovanni de Macquen ja Giovanni Domenico da Nolan johdolla Napolissa. Hän toimi siellä Santissima Annunziata -kirkon urkurina vuodesta 1593 ja *maestro di cappellana* vuodesta 1621. Hän oli myös kuninkaallisen kapellin urkuri vuodesta 1602. Mayonen johdolla opiskelivat muiden muassa Guarino ja tämän poika Giulio, joista molemmista tuli Napolissa toimineita urkureita.

Mayone käytti kosketinsoitinmusiikissaan uusia, innovatiivisia muotoja. Hänen päätyönsä on kahdessa osassa julkaistu kosketinsoitinmusiikin kokoelma *Diversi capricci per sonare* (1603, 1609), joka sisältää canzonia, toccatoja, muunnelmia ja laulujen sovituksia, joista monet edustavat barokkityyliä 1500-luvulla vallinneiden musiikkityylien sijaan. Mayone jatkoi kuitenkin myös tyyliltään vanhanaikaisten kappaleiden laatimista. Hän kuului toccatan ja fuugan varhaisiin edelläkävijöihin. Mayonen muuhun tuotantoon kuuluu madrigaaleja ja vespereitä.

Lähteet
-------

1. 1 2 3 4  Ascanio Mayone HOASM, viitattu 28.12.2022
2. 1 2 3 4 5  Ascanio Mayone AllMusic, viitattu 28.12.2022

Aiheesta muualla
----------------

* IMSLP: nuotteja

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Italia
* Israel
* Belgia
* Yhdysvallat
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Muut | 
* Europeana
* IdRef

 |

 |
**Mikko Olavi Plosila** (5. joulukuuta 1914 Kokkola – 26. elokuuta 1994 Helsinki) oli suomalainen oopperalaulaja, joka esiintyi dramaattisena tenorina. Hän loi myös uran ekonomina.

Plosila valmistui ennen laulu-uraansa ekonomiksi Helsingin kauppakorkeakoulusta ja työskenteli Raumalla. Hän aloitti laulun opiskelun 1930-luvun loppupuolella, mutta ei pystynyt pitämään aiottua ensikonserttiaan sodan sytyttyä. Hänen opettajiaan olivat Olavi Nyberg ja Elsa Larcén. Plosila jatkoi ensikonsertin peruuntumisesta huolimatta toimintaansa laulun parissa muun muassa johtamalla perustamiaan Rauman Työväen Mieslaulajia. 1950-luvun alussa hän esiintyi tenorina päärooleissa oopperoiden amatöörinäytännöissä Turussa ja Tampereella muun muassa Antti Hangan roolissa Leevi Madetojan teoksessa *Pohjalaisia*.

Plosila oli lähes 40-vuotias aloittaessaan uransa ammattimaisena laulajana. Hänet kiinnitettiin vuosiksi 1954–1957 Suomen kansallisoopperan solistiksi. Hänen debyyttiroolinsa siellä oli Antti Hanka Madetojan *Pohjalaisia*-oopperasta. Plosila esiintyi Kansallisoopperassa myös esimerkiksi Richard Wagnerin *Tannhäuserin* nimiroolissa ja Giuseppe Verdin *Aidan* Radameksen roolissa. Hän täydensi opintojaan vuosina 1957–1958 Malmössä ja Wienissä opettajinaan Josef Witt ja Tino Pattiera. Vuonna 1958 Plosila sai koelaulun jälkeen kiinnityksen Wuppertalin oopperan solistiksi. Hän lauloi siellä vuoteen 1963. Plosila esiintyi vierailijana myös Wienin valtionoopperassa, Berliinissä, Brysselissä ja Pariisissa. Viimeiset oopperaesiintymisensä hän teki vuonna 1966 Suomen kansallisoopperassa Neron roolissa Claudio Monteverdin *L'incoronazione di Poppeassa*.

Plosila kuului ensimmäisiin kansainvälisesti kysyttyihin suomalaisiin tenoreihin. Hän työskenteli musiikin ulkopuolella lukuisten liike- ja teollisuusyritysten tilintarkastajana sekä vuosina 1965–1981 Juho Vainion säätiön taloudenhoitajana. Plosila kuoli 79-vuotiaana Helsingissä pitkään sairastettuaan.

Lähteet
-------

1. 1 2 3 4  Otavan Musiikkitieto A–Ö, toim. Keijo Virtamo, uudistetun laitoksen 1. painos. Helsinki: Otava 1997 ISBN 951-1-14518-5
2. 1 2 3 4 5 6 7 8  Pirkko Kuosmanen, Kuolleita: Oopperalaulaja, ekonomi Mikko Plosila Helsingin Sanomat 20.9.1994, viitattu 13.1.2023
3. 1 2  Mikko Plosila Suomen kansallisoopperan ja -baletin esitystietokanta, viitattu 13.1.2023
Kolokanin piiri Malin kartalla.
**Kolokanin piiri** (ransk. *Cercle de Kolokani*) on paikallishallintoalue Malin Koulikoron alueella. Sen pinta-ala on 12 000 neliökilometriä. Asukkaita on 233 900 henkeä (vuonna 2009).

Kolokanin piiri rajoittuu pohjoisessa Koulikoron alueen Naran, idässä Banamban ja Koulikoron ja etelässä Katin piireihin sekä lännessä Kayesin alueen Kitan ja Diéman piireihin. Seutu sijaitsee Sahelin ja Sudanin vyöhykkeiden rajalla. Huomattavin joki on Baoulé ja suurin järvi Wegnia.

Piiriin kuuluu kymmenen maalaiskuntaa: Didiéni, Guihoyo, Kolokani, Massantola, Nonkon, Nossombougou, Ouolodo, Sagabala, Sébécoro I ja Tioribougou. Kyliä on yhteensä 283. Asukkaat ovat etupäässä bambaroja. Lisäksi on mandinkoja, djulia, fulbeja, maureja ja moseja. Enemmistö on animisteja ja osa muslimeja sekä eri ryhmiin kuuluvia kristittyjä.

Kolokanin kautta kulkee Bamakon ja Kayesin välinen maantie. Seudun pääelinkeinot ovat maanviljely ja vähäisemmässä määrin karjanhoito. Tärkeimmät viljelykasvit ovat hirssi, maissi, durra, maapähkinä, puuvilla sekä vihannekset. Lisäksi harjoitetaan metsästystä, kalastusta, keräilyä, käsityöammatteja ja kaupankäyntiä. Teollisuutta piirissä ei ole lainkaan.

Lähteet
-------

1. 1 2 3 4  Synthèse des Plans de Sécurité Alimentaire des Communes du Cercle Kolokani 2008–2012 *aec.msu.edu*.  2008.  Arkistoitu 26.7.2011. Viitattu 1.7.2012. (ranskaksi)
2. ↑  Resultats provisoires RGPH 2009 (Région de Koulikoro) *instat.gov.ml*.  Arkistoitu 22.7.2011. Viitattu 1.7.2012. (ranskaksi)
Eric Brittingham Cinderellan kanssa Festivalna Hallissa Bulgariassa v. 2011.
**Eric Brittingham** (s. 8.5.1960) on amerikkalainen basisti, joka tunnetaan parhaiten yhtyeestä Cinderella. Brittingham on syntyisin Salisburystä, Marylandista. Hän perusti Cinderellan v. 1983 Pennsylvaniassa kitaristi Tom Keiferin kanssa. Kiss:in Gene Simmons oli jo aikaisemmin pistänyt bändin merkille, mutta v. 1985 heidät bongasi Jon Bon Jovi Cinderellan esiintyessä Empire Rock Clubilla Philadelphiassa. Cinderella solmi ensimmäisen levytyssopimuksensa Polygramin kanssa v.1985. Brittingham soitteli noihin aikoihin myös bändissä nimeltä Naked Beggars ex-vaimonsa Ingan ja Cinderellan kitaristin, Jeff LaBarin kanssa. Brittingham on soittanut sittemmin useissa kokoonpanoissa, kuten Lost Angels, Devil City Angels ja Cheap Thrill ja viimeksi Bret Michaels Band:ssa

Eric Brittingham on eronnut aikaisemmista puolisostaan Lori Brittinghamista (1982–1996) ja Inga Brittinghamista. Ericillä ja Ingalla on kaksi yhteistä tytärtä. Brittingham asuu tällä hetkellä Tennesseen alueella. Hänellä on ollut terveysongelmia sydänkohtauksen muodossa joulukuussa 2006.

Lähteet
-------

1. ↑  Ken KelleyPublished: July 22, 2014: Cinderella's Tom Keifer Says Gene Simmons Discovered Band, Not Jon Bon Jovi *Ultimate Classic Rock*. Viitattu 3.9.2021. (englanniksi)
2. ↑  Eric Brittingham Biography, Age, Height, Wife, Net Worth, Family *Celebrity Age Wiki*. Viitattu 3.9.2021. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Eric Brittingham
Neusis
**Neusis** on antiikin kreikkalaisten matemaatikkojen käyttämä geometrinen rakenne.

Geometrinen rakenne
-------------------

Neusis koostuu tietyn mitan (*a*) pituisen elementin sovitusviivasta kahden käyrän (*l* ja *m*) väliin niin, että viiva *a* tai sen jatke kulkee pisteen *p* kautta. Toisin sanoen viivan toisen pään täytyy sijaita käyrällä *l* ja toisen pään käyrällä *m* niin, että viiva *a* suuntautuu kohti pistettä *p*. 

Neusis voidaan muodostaa käyttämällä "Neusis viivotinta": viivotinta, joka on kiinnitetty pisteen *p* kohdalle. Kuvassa viivottimen toinen pää on merkitty keltaisella pallolla, jossa on ristikko. Tämä piste merkitsee viivoittimen nollakohtaa. Toinen, sinisellä merkitty piste, kuvaa etäisyyttä origosta. Keltaista pistettä siirretään käyrää *l* pitkin kunnes sininen piste osuu käyrälle *m*. Näin löydetty viivoittimen etäisyys on merkitty kuvaan tummansinisellä palkilla.

Käyttö
------

Neusis on ollut tärkeä työkalu ratkaistaessa geometrisia ongelmia, jotka eivät ole geometrisia konstruktiotehtäviä. Esimerkiksi kulman jakaminen kolmeen yhtä suureen osaan ja tasasivuisen seitsenkulmion muodostamisessa. Muun muassa Arkhimedes käytti neusista, mutta hiljalleen sen käyttö unohtui.

Unohtuminen
-----------

Matematiikan historiaa tutkineen Thomas Little Heathin mukaan kreikkalainen matemaatikko Oinopides (noin 440 eaa.) oli ensimmäinen, joka suosi geometrisia konstruktiotehtäviä neusiksen käytön sijasta. Hippokrates Khioslainen mahdollisesti pyrki välttämään neusiksen käyttöä. Sata vuotta myöhemmin Eukleides vähätteli neusiksen merkitystä teoksessaan Alkeet. 

Seuraava hyökkäys neusista vastaan tuli noin 400 luvulla eaa. jolloin Platonin idealismi kasvatti suosiotaan. Tämän vaikutuksen myötä syntyi kolme geometristen ongelmien luokkaa:

1. Ongelmat, jotka koostuvat suorista viivoista ja ympyröistä (geometriset konstruktiotehtävät)
2. ongelmat, joissa on mukana myös toisen asteen käyriä (ellipseja, paraabeleja ja hyperbelejä) ja
3. ongelmat, joiden ratkaisemisessa tarvitaan muita työkaluja, kuten neusis.

Lopulta neusis oli soveltuva vain ongelmiin, joita ei voitu ratkaista muilla keinoilla. Neusiksesta tuli viimeinen vaihtoehto, jota käytettiin vain kun kaikkia muita oli jo kokeiltu.

Katso myös
----------

* Kulman kolmiajako
* Kuution kahdentaminen
* Ympyrän neliöiminen

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Neusis construction
Frankkien valtakunnan laajentuminen vuosina 481–814. Neustria lännessä keltaisin rajoin.
**Neustria** ("Uusi maa") oli 500–700-luvuilla frankkien valtakunnan läntinen osa. Se oli itsenäinen kuningaskunta, jonka pääkaupunkina oli Soissons. Neustria muodostui vuonna 511, kun valtakunta jaettiin Klodvigin kuoltua tämän poikien kesken.

Loputtomat sukusodat alkoivat heikentää merovingikuninkaiden vaikutusvaltaa 600-luvulla, ja todellista valtaa alkoivat käyttää niin Neustriassa kuin Austrasiassakin major domukset, mahtavat käskynhaltijat. 

Vuonna 687 Austrasian major domus Pipin Heristalilainen löi Neustrian joukot Tertryn taistelussa ja yhdisti valtakunnan itäiset ja läntiset osat.Karolingien kuningashuoneen aikana Austrasia, Neustria ja Burgundi yhdistettiin yhden kuninkaan hallitsemaksi valtakunnaksi, ja Neustria itsenäisenä alueena lakkasi vähitellen olemasta.

Neustrian kuninkaat
-------------------

Neustria vuonna 752.
* Kildebert I (511–558)
* Klotar I (558–561)
* Karibert I (561-567)
* Kilperik I (561-584)
* Klotar II (584–629)
* Dagobert I (629–639)
* Klodvig II (639-658)
* Klotar III (658-673)
* Teoderik III (675-691)
* Klodvig IV (691–695)
* Kildebert III (695–711)
* Dagobert III (711–715)
* Kilperik II (715–721)
* Teoderik IV (721–737)
* Kilderik III (743–751)

Lähteet
-------

* Heikki Kirkinen: Otavan suuri maailmanhistoria. Osa 7. Kustannusosakeyhtiö Otava 1984. ISBN 951-1-07689-2.

### Viitteet

1. 1 2  Neustria *Encyclopædia Britannica Online Academic Edition*. Encyclopædia Britannica. Viitattu 25.10.2012. englanti
2. ↑  Kirkinen: Otavan suuri maailmanhistoria 1984, s. 62
**Mariel, taistelija** on brittiläisen fantasiakirjailija Brian Jacquesin Redwallin taru -kirjasarjan neljäs osa. Se julkaistiin suomeksi vuonna 2000.


| Redwallin taru -sarja |
| --- |
| Soturi Matiaksen miekka |
| Sammalkukkametsän sota |
| Mattimeo |
| Mariel, taistelija |
| Salamandastronin aarre |
| Urhea Martin |
| Kellonvalaja |
| Pahan jälkeläinen |
| Jalokivien jäljillä |
| Jänisten kaukopartio |

Juoni
-----

**Varoitus:  Seuraava kirjoitus paljastaa yksityiskohtia juonesta.**
Merirosvokuningas Gabool Hurjapää hyökkäsi Salamandastronille kelloa kuljettaneeseen laivaan ja varasti kellon. Kellonvalaja Joseph ja hänen hiirityttärensä Mariel jäivät vangeiksi ja heitettiin myöhemmin Kalmankarin saarella mereen.

Mariel ajautuu rannikolle muistinsa menettäneenä ja kutsuu itseään Myrsky Lokinpieksäjäksi. Hän tapaa jänispartion, johon kuuluvat eversti Nurmikka, prikaatinkenraali Timjami ja Kunnon Roosa. He lähettävät Marielin vanhan Pakatugg-oravan mukana Redwallin luostariin, mutta heidän tiensä erkanevat. Mariel tapaa myös Redwalliin matkalla olevan jäniksen Tarquinius Loikkari Suolaheinän, joka rakasti Roosaa. Luostarissa Mariel muistaa jälleen kuka on ja lähti hiiri-Dandinin, Tarquiniuksen ja siili Tero Pistiäisen kanssa etsimään Kalmankaria Jäärä Maankiertäjän ohjeiden mukaan.

Laivarottakapteeni Silmäpuoli varasti laivan ja lähti pakoon yhä hullummaksi tulevaa Gabool Hurjapäätä. He saapuvat Sammalkukkametsän seudulle ja kaappaavat Pakatuggin, joka johdattaa heidät Redwallin luostariin ja yrittävät vallata sen. Luostariin saapunut kolmen jäniksen partio ajaa yhdessä luostarin asukkaiden kanssa rosvot pakoon ja vapauttaa orjat jäniksistä. Ainoastaan Roosa jää henkiin.

Mariel, Dandin, Tero ja Tarquinius lähtevät merelle hylätyllä merirosvoaluksella. He törmäävät sumussa toiseen merirosvolaivaan ja Dandin ja Tero jäävät vangeiksi. Mariel ja Tarquinius kohtaavat merelle lähteneen mäyrävaltias Miekantakoja Juovaselän ja lähtevät kohti Kalmankaria. Dandin ja Tero pääsevät vapaiksi, kun laivaan hyökkää Kavakagu tarkoituksenaan kukistaa Kalmankarin vastarintaliike Gaboolin ja he tapaavat sen johtajan Joseph Kellonvalajan.

Mariel, Tarquinius ja Miekantakoja tapaavat myös Kavakagun soturit ja onnistuvat voittamaan merirosvot. Taistelussa Miekantakoja heittää Gaboolin päälle jättimäisen skorpionin, joka tappoi Merirosvovaltiaan. Sitten seurue lähti kohti Redwallin luostaria, jonne Josephiksi ristitty kello jäi. Kellonvalaja jäi luostariin, mutta Mariel ja Dandin lähtivät myöhemmin vaeltamaan.

**Juonipaljastukset päättyvät tähän.**

Sisältö
-------

* Ensimmäinen kirja: Neito mereltä
* Toinen kirja: Kummallinen metsä
* Kolmas kirja: Kello lyö!
Darrell Castle
**Darrell Castle** (s. 1948 Kingsport, Tennessee) on yhdysvaltalainen poliitikko ja lakimies. Hän oli perustuslakipuolueen ehdokas vuoden 2016 presidentinvaaleissa. Vuoden 2008 vaaleissa hän oli puolueen varapresidenttiehdokas.

Castle opiskeli East Tennessee State Universityssa historiaa ja yleistä valtio-oppia. Hän liittyi Yhdysvaltain merijalkaväkeen, jonka palveluksessa hän oli muun muassa Vietnamin sodassa. Sen jälkeen hän opiskeli juristiksi Memphisin yliopistosta. Hän on perustanut useita yrityksiä.

Politiikassa Castle on toiminut perustuslakipuolueessa, muun muassa kaksi kautta puolueen Tennesseen osaston puheenjohtajana.

Vuoden 2016 presidentinvaaleissa Castle sai 203 010 ääntä eli 0,15 prosenttia äänistä.

Lähteet
-------

1. ↑  Winger, Richard: Constitution Party nominates Darrell Castle and Scott Bradley *Ballot Access News*.  16.4.2016. Viitattu 2.11.2016 (englanniksi).
2. ↑  Winger, Richard: Darrell Castle is Constitution Party Vice-Presidential Nominee *Ballot Access News*.  26.4.2008. Viitattu 2.11.2016 (englanniksi).
3. 1 2  Who is Darrell Castle? *Castlereport.us*. Darrell Castle. Viitattu 2.11.2016. (englanniksi)
4. ↑  Official 2016 presidential general election results (pdf)  30.1.2017. Federal Election Commission. Viitattu 16.3.2017. (englanniksi)